এভাবে প্রায় মাস তিনেকের প্রচেষ্টায় মাঠ পর্যায়ের ডাটা এন্ট্রির কাজ সম্পন্ন হলো। তারপর ২০১৫ সালের ২০ নভেম্বর তৎকালীন রাজশাহী বিভাগীয় কমিশনার হেলালুদ্দীন আহমেদ (বর্তমানে ঢাকার বিভাগীয় কমিশনার) মোবাইল এপ্লিকেশনটি উদ্বোধন করেন। অ্যাপস তৈরীর কাজ শেষ হলেও মূলত এটা ছিল আমাদের শুরু। দেশের বিভিন্ন প্রান্ত থেকে এমনকি বিদেশ থেকে প্রবাসী বাংলাদেশীরা তাদের বিভিন্ন মতামত এবং ধন্যবাদ জানাতে লাগলেন। আমাদের দায়িত্ব আরো বহুগুণে বেড়ে গেলো। আমাদের এপ্লিকেশনের পরবর্তী ধাপ কেন্দ্রীয় পর্যায়ের তথ্য সংগ্রহ করতে লেগে গেলাম। ভাগ্যক্রমে পেয়ে গেলাম বাংলাদেশ সরকারের টেলিফোন ডিরেক্টরী। সেই টেলিফোন ডিরেক্টরী ৮০৭ পৃষ্ঠার মোবাইলে এত্ত ডাটা এন্ট্রি করা একার পক্ষে সম্ভব না । কয়েকজন মিলে যেনো একসাথে ডাটা এন্ট্রির কাজ চালানো যায় সেজন্য নিজেই বানিয়ে ফেললাম একটা সফটওয়ার। আমি এবং আমার (রাজশাহী বিভাগীয় কমিশনার অফিসের উন্নয়ন শাখার) অফিসের কয়েকজন স্টাফ মিলে প্রায় ৪ মাসে সকল মন্ত্রণালয় এবং ২২ টি অন্যান্য প্রতিষ্ঠানের ডাটা এন্ট্রি করা হলো (অন্যান্য অফিসের তথ্য এন্ট্রি কার্যক্রম চলমান) এবং এপ্লিকেশনটির দ্বিতীয় ভার্সনের জন্য আবার যোগাযোগ করা হলো এপ্লিকেশনের মূল ডেভেলপার শহীদুজ্জামান বাপ্পী ভাইয়ের সাথে। তিনি বললেন যে তিনি অ্যাপসের কাজ করতে আর কোন টাকা নেবেন না। তিনিও আমাদের সাথে বনের মোষ তাড়ানোয় শামিল হলেন এবং কিছুদিনের মধ্যে এপ্লিকেশনের দ্বিতীয় রিলিজ করা হলো।